Exners butiksarkade på Bruuns Bro forsvinder, hvis Banedanmark - og Folketinget - ender med at rive Bruuns Bro ned og bygge en ny bro for at skaffe plads under Aarhus H til elektrificering af togdriften.

Annonce

Der er afsat i omegnen af en halv milliard kroner i togfonden til en løsning, så fremtidens eldrevne tog kan køre ind til Aarhus H.

Spørgsmålet er, om pengene rækker til at løse det, der er en af de helt store udfordringer i forbindelse med elektrificeringen af togdriften i Danmark.

Banedanmark har nu lagt sig fast på to mulige løsninger, der kommer i en offentlig høring fra på mandag.

Opgaven er at skaffe en halv meter ekstra i højden fra skinnerne og op til undersiden af Bruuns Bro og lidt mere under banegårdens vandrehal, så der bliver plads til køreledningerne.

Den ene mulighed er at rive Bruuns Bro ned og bygge en ny bro med større afstand mellem skinner og broens underside.

Den løsning indebærer, at butiksarkaden på Bruuns Bro skal rives ned for aldrig igen at genopstå. I stedet bliver der så også fra den side af broen direkte adgang til perronerne.

Banedanmark har meddelt arkadens ejere, at arkaden vil blive eksproprieret, hvis det i løbet af 2017 ender med, at man beslutter sig for løsningen med en ny bro.

Annonce

Flot arkade-arkitektur

Butiksarkaden, der er meget rost for sin arkitektur, er tegnet af Exners tegnestue og opført af Steen Mengel i 2003.

»Det er meget, meget trist, hvis Banedanmark vælger den løsning. Det er et stykke arkitektur, der ikke findes magen til andre steder i byen, der så forsvinder,« siger Steen Mengel og fortsætter:

»Arkaden er arkitektur af en kaliber, så det formentlig en dag ville blive fredet. Måske man skulle indlede en fredningssag nu.«

For Steen Mengel kommer Banedanmarks forslag om helt at fjerne arkaden som en bombe.

»Det er helt nyt for mig. Jeg er lige blevet oplyst om det i et brev fra Banedanmark,« siger han.

Løsningen med at hæve højden under Aarhus H kan også indebære, at vandrehallen mellem banegården og Bruuns Galleri skal rives ned og bygges op igen - godt en halv meter højere for at give plads til køreledningerne - og til at perronerne kan forlænges ind under vandrehallen. Netop længere perroner - 320 meter - er et stort ønske, fordi man i fremtidens timemodel forventer, at tog af samme længde vil rulle ind på Aarhus H.

Vandrehallen er den helt centrale adgangsvej til Bruuns Galleri - og det er også herfra, der er trapper ned til perronerne.

Annonce

Længere perroner

Overfor denne helt sikkert meget dyre og for århusianerne helt sikkert meget generende løsning, præsenterer Banedanmark én anden mulighed:

At grave spor og perroner en halv meter længere ned, så der ad den vej sikres den nødvendige frihøjde under Bruuns Bro og eventuelt også banegårdens vandrehal. Det optimale vil være, at sporene bliver gravet ned på en strækning på godt 500 meter fra lige inden Frederiks Bro til 100 meter øst for vandrehallen.

Det kan også klares med nedgravning på en kortere strækning og ikke ind under vandrehallen. Den løsning har dog blandt andet det minus, at perronerne på Aarhus H så ikke kan forlænges til de ønskede 320 meter.

Umiddelbart lyder det som en let løsning.

Men det er det ikke.

Annonce

En vanskelig operation

Det er ikke en enkel øvelse at grave skinner og perroner ned og sikre, at fundamenter under bro og bygning går dybt nok ned og er solide nok.

Særligt en løsning, hvor perronerne bliver forlænget mod vest og ikke ind under vandrehallen, kan komme til at forstyrre togdriften rigtig meget.

»Løsningen med at grave skinner ned er klart den, der vil forstyrre togdriften mest. Særligt hvis perronerne skal forlænges mod vest, fordi der her er så mange sporskifter, der skal ændres,« siger Magnus Bros Rasmussen, projektleder i Banedanmark.

Annonce

Tidligst i gang i 2019

Banedanmark har lavet en såkaldt VVM-undersøgelse af de to foreslåede løsninger. Den kommer i offentlig høring fra 3. oktober og otte uger frem - og bliver præsenteret på et offentligt møde på Møllevangskolen 11. oktober.

Herefter forventer Banedanmark, at Folketinget i løbet af 2017 træffer beslutning, om bro og vandrehal skal hæves, eller skinner og perroner sænkes.

Arbejdet med at føre den valgte løsning ud i livet er en del af projektet med at elektrificere hele strækningen fra Fredericia til Aalborg, der er programsat til årene mellem 2018 og 2025. Arbejdet på Aarhus H forventes tidligst at gå i gang i 2019.

Annonce

Lang byggeperiode

»Arbejdet kommer til at strække sig over en årrække. Hvis vi lander på en af de små løsninger, tager det omkring et år og dertil den tid, vi skal bruge på selve elektrificeringen,« siger Magnus Bros Rasmussen og fortsætter:

»Ender vi med den store løsning, hvor både Bruuns Bro og vandrehallen skal rives ned og bygges op igen, tager det to og et halvt år. Vi er nødt til at lave de to dele forskudt, så vi ikke på én gang lukker både Bruuns Bro og vandrehallen.«